Θάνατος Ζαρκάουι
σημαντική νίκη στο πόλεμο κατά της τρομοκρατίας, δηλώνουν αμερικανοί αξιωματούχοι.
Ανώτεροι Αμερικανοί αξιωματούχοι χαρακτήρισαν το θάνατο του τρομοκράτη ηγέτη, Αμπού Μουσάμπ Αλ Ζαρκάουι, σημαντική νίκη στον πόλεμο κατά της τρομοκρατίας, αλλά τόνισαν ότι δεν πρόκειται να σημάνει τον τερματισμό του ανταρτικού κινήματος στο Ιράκ. Ο πρόεδρος Μπους δήλωσε ότι η δολοφονία του Ζαρκάουι αποτελεί «σοβαρό πλήγμα» για την Αλ Κάιντα στο Ιράκ και επεσήμανε ότι τώρα δίνεται η ευκαιρία στην νέα κυβέρνηση εθνικής ενότητας στο Ιράκ να «αντιστρέψει την κατάσταση», όπως είπε χαρακτηριστικά. Από τη πλευρά του, ο υπουργός άμυνας των ΗΠΑ, Ντόναλντ Ράμσφελντ, δήλωσε ότι ο θάνατος του Ζαρκάουι αποτελεί πλήγμα για το ανταρτικό κίνημα στο Ιράκ, αλλά τόνισε ότι θα βρεθούν και άλλοι τρομοκράτες ηγέτες. Ο Ιρακινός πρωθυπουργός, Νούρι Αλ Μαλίκι, προειδοποίησε όσους σκοπεύουν να ακολουθήσουν το παράδειγμα του Ζαρκάουι ότι «όποτε εμφανιστεί κάποιος καινούργιος Αλ Ζαρκάουι, θα έχει την ίδια τύχη». Δύο βόμβες 227 κιλών, η κάθε μια, προκάλεσαν τον θάνατο του Ζαρκάουι που βρισκόταν σε κρησφύγετο έξω απ’ την Μπακούμπα, βορειοδυτικά της Βαγδάτης. Αξιωματούχοι του Πενταγώνου δήλωσαν επίσης ότι, μετά τον βομβαρδισμό, «θησαυρός» πληροφοριών βρέθηκε σε εφόδους σε 17 κρησφύγετα στη περιοχή της Βαγδάτης. Εξάλλου, ο πρωθυπουργός του Ιράκ, Νούρι αλ Μαλίκι, επέλεξε τους υπουργούς του Άμυνας και Εσωτερικών, καθώς και τον επικεφαλής των εθνικών δυνάμεων ασφάλειας, μετά από εβδομάδες διαβουλεύσεων. Ο κ. αλ Μαλίκι διόρισε τον Τζαουάντ αλ Μπολάνι, Σιίτη μουσουλμάνο, στη θέση του υπουργού Εσωτερικών, τον Σουνίτη στρατηγό Αμπντέλ Καντέρ Γιασίμ στη θέση του υπουργού Άμυνας και τον Σεργουάν αλ Ουαϊλι, πάλι Σιίτη, στη ηγεσία των σωμάτων ασφάλειας. Η πλήρωση των εν λόγω θέσεων θεωρείται καίριας σημασίας για τον κ. αλ Μαλίκι, καθώς εργάζεται για την εφαρμογή σχεδίου του που προβλέπει την ανάληψη της ασφάλειας της χώρας από τις ιρακινές δυνάμεις ώστε να μειωθούν και τελικά να αποχωρήσουν οι ξένες δυνάμεις από το Ιράκ. Πάντως την Πέμπτη, οι αντάρτες πραγματοποίησαν σειρά βομβιστικών επιθέσεων σε διάφορα σημεία της Βαγδάτης, σκοτώνοντας τουλάχιστον 27 άτομα. Στην χειρότερη από αυτές, 13 άτομα έχασαν τη ζωή τους από έκρηξη σε πολυσύχναστη αγορά της Βαγδάτης.